X'inhuma d-drittijiet tal-passiġġieri li l-vjaġġi tagħhom tħassru minħabba l-pandemija?
Imtella' Ġunju 15, 2020 Fi żmien xahar, ir-rotot kollha se jkunu miftuħin għall-ivjaġġar bl-ajru, iżda il-COVID-19 laħqet ħarbet il-pjani tas-safar ta' bosta. Il-pjani ta' bosta biex fl-aħħar xhur qattgħu ftit jiem barra il-pajjiż, sfaxxaw. Il-konsumaturi li l-vjaġġ tagħhom tħassar għandhom id-dritt li jingħataw il-flus lura, jew jingħataw voucher. Id-Direttur fi ħdan l-awtorità għall-affarijiet tal-konsumatur Odette Vella qalet lil TVM li l-awtorità kellha 'il fuq minn 1,000 talba għall-informazzjoni, iżda irċiviet 22 rapport uffiċjali biss. Żiedet li huma ħeġġew lill-konsumaturi biex jipposponu l-vjaġġ għal data oħra, iżda qalet li skond il-liġi, il-klijenti għandhom dritt li jitolbu il-flus lura, b'obbligu li dawn jitħalsu fi żmien sitt xhur. Is-Sinjura Vella qalet li f'każ fejn l-aġenzija tal-ivjaġġar ma tagħtix għażla bejn voucher jew flus lura, il-konsumaturi għandhom jagħmlu t-talba tagħhom bil-miktub mal-aġenzija u jekk fi żmien ġimgħa mid-data tal-ittra ma jiġux offruti rimedju skont il-liġi, jistgħu jagħmlu ilment mal-Uffiċċju tal-Konsumatur. "La darba jinfetaħ ilment jinfetaħ process ta konċiljazzjoni. Jekk ma jintlaħaqx ftehim – hemm, il-konsumatur jista' jressaq il-każ quddiem it-tribunal għat talbiet tal- konsumaturi u hemm titieħed deċiżjoni u legalment l-aġenzija trid timxi għad-deċiżjoni tat-tribunal," qalet id-Direttur fl-awtorità għall-affarijiet tal-konsumatur, Odette Vella. Is-Sinjura Vella qalet li kemm-il darba vjaġġ jista jsir la jerġgħu jibdew it-titjiriet, il-konsumaturi m'għandhomx dritt li jingħataw rifużjoni tal-flus li ħallsu, anke jekk ikunu obbligati jsegwu żmien ta' kwarantina wara l-vjaġġ tagħhom. F'każ tal-ġiti s-sitwazzjoni taf tkun differenti. "Jekk għandek cruise fejn għandek numru ta' portijiet fejn kellek tinżel u iktar minn port wieħed ġie affetwat u int ma tistax tgawdi mill-vjaġġ tiegħek kif pjanajt oriġinarjament, il-vjaġġ jiġi meqjus li nbidel b'mod sinifikanti. Il-konsumatur għandu dritt li ma jsifirx, jew jiġi pospost il-vjaġġ jew jingħata flus lura," kompliet is-Sinjura Vella. Il-linji tal-ajru jridu jsegwu id-direttiva Ewropea, fosthom billi jridu jroddu l-flus lura jew joffru voucher f'każ li t-titjira ma tistax issir. Fi stqarrija, l-Airmalta qalet li ħassret aktar minn 5,000 titjira, li fixkel il-pjani tal-ivvjaġġar ta' nofs miljun passiggier. L-Air Malta qalet li irċiviet aktar minn 40,000 talba biex jibbukjaw mill-ġdid jew jingħataw voucher.